আ গাছা বৃদ্ধি পেলে জঙ্গল পরিষ্কার করতে হয়। কিন্তু যে মাঠে আগাছা নেই, সেখানেও জঙ্গল পরিষ্কারের অভিযান চালালে তা নিষ্ফলা হয়। একুশ শতকের গোড়ার দিক থেকে মাঝে মাঝেই সিপিএম জঙ্গল পরিষ্কার, অর্থাৎ, শুদ্ধকরণ অভিযানের ডাক দিত। তখন অবশ্য সময় ছিল অন্যরকম। দিকে দিকে বামেদের বিপুল জনসমর্থন। দলীয় কর্মীদের সংখ্যাও অনেক। সেকাল গিয়েছে। এ রাজ্যে এখন সিপিএম-সমর্থক খুঁজে বার করার জন্য আতশ কাচ কিংবা অণুবীক্ষণ যন্ত্রের সাহায্য নিতে হয়। কিন্তু সিপিএম নেতৃত্বের আগের অভ্যাসটি যথারীতি রয়ে গিয়েছে। এখনও কারণে-অকারণে তাঁরা জঙ্গল পরিষ্কারের ডাক দেন। দলের নিষ্ক্রিয় কর্মীদের হুমকি দেওয়া হয় যে, তাঁদের সদস্যপদ পুনর্নবীকরণ করা হবে না।
হাটের মাঝে কথা ছেড়ে দেওয়া যায়। কিন্তু সে কথা শোনার লোক মজুত আছে তো দলে? এ খুব স্বাভাবিক প্রশ্ন। এবং সেই প্রশ্নই উঠছে। কার্যত সমর্থকশূন্য দল সিপিএম।  এহেন দলের এই বিচিত্র হুমকির অর্থ কী? নেতৃত্বের যখন আরও বেশি করে তরুণ তুর্কিদের দলে আহ্বান করার কথা, তখন অকারণ অপ্রয়োজনীয় হুমকি দিয়ে ঠিক কী বোঝাতে চাওয়া হচ্ছে? লোক আহ্বানের বদলে লোক ছাঁটাইয়ের হুমকি কেন? আদতে সমস্যাটি অন্তঃসারশূন্য মানসিকতার। পুরনো অভ্যাস কিছুতেই ত্যাগ করতে পারছেন না সিপিএম নেতৃত্ব। বারবার এই সত্যই প্রকটভাবে স্পষ্ট হয়ে উঠছে।

অভ্যাস বর্জন করা মুশকিল। তবে, একেবারে ‘না মুমকিন’ নয়। পুরনো ভাবনা পরিত্যাগ করে নতুনের দিকে যাত্রা করতে গেলে প্রগতিশীল হতে হয়। সক্রিয় হতে হয়। আসলে, সিপিএম নেতৃত্বই নিষ্ক্রিয় হয়ে গিয়েছেন। রাজনীতির পূর্ব শর্তটিই তাঁরা বিস্মৃত হয়েছেন। ভুলে গিয়েছেন, রাজনৈতিকভাবে ঘুরে দাঁড়াতে হলে জনসংযোগ প্রয়োজন। বহু বছর জনগণ থেকে সিপিএম বিচ্ছিন্নই। মানুষের পাশে থাকলে আন্দোলন সংগঠিত করা যায়। সিপিএম যে এখন কোনও আন্দোলনই অার গড়ে তুলতে পারছে না, তার কারণ, জনগণের চাহিদাগুলিই তাদের অজানা। দলের নেতৃত্ব সিদ্ধান্ত— নিষ্ক্রিয় সদস্যদের দলে রাখা হবে না। যা শুনে 
অনেকেই বলতে পারেন যে, নিষ্ক্রিয় নেতৃত্বকেও তো তাহলে নিষ্ক্রমণের পথ দেখানো উচিত !